3-jarige vermoor, boetie ernstig beseer | Maroela Media
Die liggaam van 'n driejarige seuntjie van Noordwes is in 'n plas bloed by 'n huis in Bokone naby Mahikeng gevind, terwyl sy sewejarige boetie met ernstige beserings na 'n hospitaal gehaas is.
Kol. Adéle Myburgh, polisiewoordvoerder in Noordwes, het gesê die polisie is Woensdagmiddag na die huis ontbied. "Volgens die inligting wat in dié stadium bekend is, het die kinders se stiefpa hulle na bewering [met 'n voorwerp] gesteek en in 'n bruin Honda Ballade gevlug."
Die polisie het met 'n soektog na die man begin en sy motor is vanoggend omstreeks 07:00 buite Mahikeng opgemerk.
"Die liggaam van die 33-jarige vermeende oortreder is in die voertuig gevind. Geen vuil spel word in dié stadium vermoed nie," het Myburgh gesê.
Die polisie het nie verdere besonderhede oor die man se dood bekend gemaak nie. Dit is ook nie bekend waarom die man die kinders glo aangeval het nie.
Die polisiehoof in Noordwes, lt.genl. Baile Motswenyane, het die voorval ten sterkste veroordeel. Sy het ook 'n beroep op mense gedoen om saam met die polisie te werk om teen die mishandeling van vroue en kinders op te staan en dit aan te meld.